Hobbitter

**Hobbitter** (der også kaldes **Halvlange** eller **Småfolk**) er en lavstammet, pastoral og fredselskende race, der lever over hele den Gamle Verden centreret omkring det kejserlige kurfyrstendømme Mootland. De er et lille folk, godt halvt så høje som mennesker og ikke nær så kraftigt byggede og undersætsige som de noget større dværge. Deres højde varierer fra 3 til lidt over 4 fod (ca. 90-125 cm) med proportioner, der svarer til et menneskes. Deres levealder er som regel lige over 100 år. De har lettere spidse ører og ingen naturlig skægvækst foruden bakkenbarter. Hobbitter har en fin hørelse, et skarpt syn og hurtige reflekser, og selv om de er tilbøjelige til at blive fede og ikke skynder sig mere end nødvendigt, er de ikke desto mindre exceptionelt adrætte, lette til bens og behændige i deres bevægelser. Lige fra begyndelsen har de kendt til den kunst at forsvinde hurtigt og stille, når store mennesker, som de ikke har lyst til at møde, kommer tumlende forbi.

Hobbitter klæder sig i muntre farver, men går sjældent med sko, for deres fødder har tykke læderagtige såler og er dækket med tæt, krøllet pels. Deres ansigter er for mennesker som regel rare, snarere end smukke, med lyse øjne og røde kinder. Deres munde er velegnede både at le og til at spise og drikke med. Og de ler, og de spiser, og de drikker, ofte og meget, og de holder til enhver tid af jævne fornøjelser og seks måltider om dagen (når de da kan få det). De er gæstfri og holder meget af fester og af gaver, som de skænker rundhåndet bort og ivrigt tager imod.

Hobbitter er et muntert, venligt og nysgerrigt folk. Fordi de lever i en verden omringet af racer større end dem selv, foretrækker de at undgå opmærksomhed eller i det mindste fremstå høflige og undseelige overfor større racer. De kan let synes harmløse og bløde, men dette er nærmere på grund af deres størrelse og afslappede livsstil end nogen iboende svaghed. Trods fred og ro er hobbitter stadig mærkværdigt seje og udholdende. Når det kommer til stykket er de nemlig hverken lette at kue eller få slået ihjel. Skønt de aldrig har været krigeriske og aldrig dræber noget levende væsen for sportens skyld, er de drabelige, når de står over for en forfølger og de er berygtede for deres usædvanligt store viljestyrke og evne til at yde modstand mod undertrykkere.

Hobbitters sind er praktisk anlagt og de beskæftiger sig mest med deres umiddelbare omgivelser. De finder glæde i de jævne og nære fornøjelser og kun få stræber efter storhed, pragt og hæder på samme måder som mennesker. Menneskers besættelse af titler, rang og placering i det sociale hierarki er en kilde til undren for hobbitter, der blandt dem selv knap nok har en regering. De er af natur meget decentraliserede og kollektivistiske og de enkelte klaner og familier klarer i det store og hele deres sager selv i fredsommelig omgang med hinanden.

Alle hobbitter har en stærk slægtsfølelse og opregner med stor omhu deres slægtsforhold. De tegner lange og indviklede stamtavler med utallige grene. Når man har med hobbitter at gøre, er det vigtigt at huske, hvem der er i familie med hvem og hvordan. Det er en velkendt vittighed i Imperiet, at hvis man placerer to hobbitter i det samme rum, vil de diskutere deres stamtavle og slægtskabsforhold indtil de dør af sult (hvilket vil sige omkring fire timer). Spøg til side, kan hobbitter uhyggeligt hurtigt finde fælles slægtninge og langt de fleste kan i hovedet håndtere otte generationer (dvs. 256 direkte forfædre plus diverse efterkommere på kryds og tværs) inden de må ty til et nedskrevet stamtræ.

Ikke desto mindre besidder hobbitter en voldsom nysgerrighed, der ofte kan overvinde deres sunde fornuft, og de er kendt for deres lange fingre. Under de rette omstændigheder er de ganske rigtigt også kendt for at udvise enormt mod og at udrette forbløffende bedrifter. De har en tendens til at tro, at de kan vende de fleste situationer til deres fordel og springer sommetider triumferende ind i udfordringer uden nogen klar plan, for hvordan de skal komme ud igen. Unge hobbitter er kendt for i visse tilfælde at blive grebet af en så stærk eventyrlyst at de ligefrem rejser verden rundt førend de atter vender tilbage til deres fredsommelige og forudsigeligt simple liv. De hobbitter, der holder til i større byer, har ofte været dygtige til at udnytte disse naturlige evner i forretninger og anliggender i mere eller mindre overensstemmelse med de gældende love.

Historier og fortællinger er en anden central kærlighed for hobbitter, der kan udveksle historie, eventyr og legender endnu længere end de kan tale om deres stamtavler. Deres foretrukne emner er storslåede fortællinger om episk heltemod - så længe at helten ikke minder alt for meget om dem selv, da det ofte gør dem nervøse ved tanken om at fare og uønsket spænding rent faktisk kan påvirke deres eget liv. Hvis en hobbit endelig optræder i en fortælling involverer den som udgangspunkt så få trængsler og farer som muligt. Til gengæld vil helten som oftest være en snarrådig trickster, der med kløgt og snilde overvinder de udfordringer, som vedkommende står over for.

## Kendte Hobbitter

* Winston Fortinbras Took: Tokerslægtens overhoved, der både er Sønderfjerdings og hele Mootlands øverste ældste, hvilket gør ham til hele Mootlands repræsentant blandt kurfyrsterne, hvor han som det eneste ikke-menneske har en stemme. Han står i spidsen for Herredstinget, leder Herredsmønstringen og er general for hobbitternes hær.
* Bingo Twist: Excentrisk og karismatisk forretningsmand, finansmagnat og opfinder. Bliver på grund af sin uortodokse opførsel og besynderligt nære forhold til gnomer snarere tolereret end egentlig værdsat af mere jordbundne hobbitter. Ledende medlem i Altdorfs Quinsberry Lodge.
* Bigby Bumbleplum: *Saucier* og personlig kok til selveste hans kejserlige majestæt Karl 6. Bumbleplum anses som hobbitracens største gastronom (i både bogstavelig og overført betydning) og er et ledende medlem i Altdorfs Quinsberry Lodge. Han er kendt som verdenshistoriens med garanti fedeste hobbit.
* Billbelly Tumblewine: Poet, dramatiker, gastronom, politiker, impresario, eventyrer og - frem for alt - universelt beundret forfatter extraordinaire. Han berømt for sine dramatiske, spændingsfyldte og overordentligt virkelighedsfjerne knaldromaner baseret på “virkelige hændelser”, hvori han som oftest selv er handlingens ubestridte omdrejningspunkt.
* Montgomery "Monty" Tumblewine: Tidligere major i den kejserlige hær (hvilket gør ham til den mest militært dekorerede hobbit i nyere tid), der nu er indehaver af den populære tobaksalon "Dragen" i Altdorfs Kleinmoot. Ledende medlem i Altdorfs Quinsberry Lodge.

## Vigtige Hobbit-klaner

* Took: Klan fra Sønderfjerding og Vesterfjerding, der anses som den mest fremtrædende og fremragende af alle hobbitklaner. Tokerslægten er talrig, udbredt over hele Imperiet, og overordentlig velhavende, og den har en tilbøjelighed til i hver generation at kunne frembringe stor personligheder med særprægede vaner og eventyrlyst i blodet. Familiens overhoved hentydes til som "Tokeren" og er både Sønderfjerdings og Mootlands øverste ældste, hvilket gør ham til kejserlig kurfyrste.
* Brandybuck: Klan fra Vesterfjerding, der lever ved Brandywine-floden i og omkring købstaden Dreiflussen. Brandybuckslægten hører til Mootlands ældste og fineste familier og dens overhoved er Vesterfjerdings øverste ældste.
* Proudfoot: Klan fra Sønderfjerding, hvis marker strækker sig over Mootlands fedeste muldjord omkring købstaden, der bærer deres navn. Slægten, der er en af de rigeste i hele Mootland, er berygtet som hobbitracens største snobber. Bankmændene og trillingebrødrene Bombastes, Bandobras og Baldric Proudfoot er ledende medlemmer i hhv. Altdorfs, Nulns og Marienburgs Quinsberry Lodge.
* Sweedlepipe: Klan fra Sønderfjerding, der er kendt for den fine tobak og pibeurt, som de dyrker i landsbyerne omkring Grünhügel.
* Tumblewine: Klan fra Østerfjerding, der er kendt for deres æbleavl og den særprægede eventyrlyst, der er kendt for at gribe dens medlemmer. Har sæde i Apfelschön.
* Hollyworth: Klan fra Nørrefjerding. I Mootland er de en lille og forholdsvis ubetydelig slægt, der bor i udkanten af den Gamle Skov, mens de i deres grene i Altdorf og Nuln hører til blandt de mest sofistikerede og veluddannede hobbitter. Gamle Hugo Hollyworth er et ledende medlem i Nulns Quinsberry Lodge.
* Shieldheart: Klan fra Vesterfjerding kendt for deres mod og stridslyst. Har sæde i købstaden Kingchester. Baldwin Shieldheart, berømt opdagelsesrejsende og forretningsmand, er et ledende medlem i Nulns Quinsberry Lodge.
* Merryweather: Klan fra Østerfjerding, der ernærer sig med hyldeblomstavl og ciderfremstilling i den landsby, der bærer deres navn. Familien ville i sig selv være ganske uinteressant, hvis det ikke var fordi at dens filial i Altdorf, ledet af den nådesløse og kageglade Don Filibert, var hovedstadens grummeste hobbitmafia.